text: Lars Løkke på besøg hos Kenny Bruun Olsen 
  07 november 2013 kl. 07.28
  Både for Fredericias borgmester, Kenny Bruun Olsen, og for Venstres formand, Lars Løkke, har de sidste par uger været hektiske. De mødes i dag i Fredericia.
  Mens der har været uro i Lars Løkkes bogholderi, har der været ballade i Venstre i Fredericia. Efter flere dages sygemelding som følge af stress var Kenny Bruun Olsen i går tilbage på borgmesterkontoret, hvor han langede ud efter flere af hans partifæller.
  - Jeg sagde mit gode job op for at samle partiet og få Fredericia tilbage på sporet, men desværre er der i partiet folk, som kun vil det værste for mig, sagde Kenny Bruun Olsen i går til TV SYD.
  Men i dag må opbakningen forventes at værre større, når Kenny Bruun Olsen byder sin partiformand velkommen til Fredericia og EUC Lillebælt. Senere i dag kan du, både her på nettet, men også i vores udsendelser høre Løkkes kommentar til den interne uro i Venstre i Fredericia.
  